Hoe kry jy "spyt" uit jou woordeskat? - Christian Motivations
Hoe kry jy "spyt" uit jou woordeskat?
Iemand sê nou die dag daar is een woord wat vassteek in sy woordeskat — die woordjie "spyt." Hy is spyt oor al die kanse in sy lewe wat hy die afgelope jaar deur sy vingers laat val het. Nou ja, soos die spreekwoord sê, spyt kom altyd te laat. Niemand is ooit voor die tyd spyt nie. Dit gebeur elke keer eers na die tyd. Hoe kry jy die woordjie spyt uit jou woordeskat? Wel, deur te sorg dat die tyd nie met jou mors nie. Tyd is 'n wrede baas. Dit verslind elke liewe kans wat jy nie aangryp nie. Jy kan dit nooit weer terugkry nie. Maak daarom seker dat jy Paulus se woorde in Efesiërs 5:16 betyds opraap voordat die jaar verby is. Paulus skryf daar dat jy die tyd moet uitkoop. O ja, dis lewensbelangrik dat jy dit voor die tyd doen. En voor 2014 aanbreek.
Moenie wag vir 2014 se nuwejaarswense nie. Maak 'n doelbewuste keuse hier en nou om elke geleentheid wat God oor jou pad stuur met beide hande aan te gryp. Kies om nie een enkele dag te laat verbygaan sonder dat jy in Jesus se Naam 'n stukkie konkrete liefde aan iemand anders bewys het nie. O ja, en vir ingeval jy nie weet hoe dit prakties lyk nie, gaan lees dan Levitikus 19 en Romeine 12 wat wemel van praktiese voorbeelde oor hoe om in woord en daad vir ander mense om te gee.
Kies vooruit om elke dag wat nog oor is in 2013 en elke dag wat op jou wag in 2014 vir die Here te leef. Kies vooruit om goed te doen. Dan verdwyn "spyt" al hoe meer uit jou woordeskat. Dan word dit ingeruil vir 'n gunsteling nuwe woord — "dankie" — in God se teenwoordigheid.